# 2021 m. sausio mėn. sumažėjo ES vidutinė didmeninė kiaušinių kaina

Vidutinė didmeninė kiaušinių (L ir M kategorijos) pardavimo kaina ES 2021 m. sausio mėn. sudarė 121,15 EUR/100 kg, t. y. buvo 1,04 proc. mažesnė nei praėjusių metų gruodžio mėn. (122,42 EUR/100 kg) ir 11,1 proc. mažesnė nei 2020 m. sausio mėn. (136,25 EUR/100 kg). 2021 m. sausio mėn. brangiausi kiaušiniai buvo Austrijoje (187,29 EUR/100 kg), Italijoje (177,02 EUR/100 kg), Maltoje (174,85 EUR/100 kg) ir Danijoje (168,04 EUR/100 kg). 2021 m. sausio mėn., palyginti su 2020 m. tuo pačiu laikotarpiu, vidutinės kiaušinių (L ir M kat.) kategorijos kainos daugelyje ES šalių mažėjo. Labiausiai analizuojamu laikotarpiu kiaušinių kainos mažėjo Prancūzijoje (32,4 proc.), Lenkijoje (17,6 proc.), Belgijoje (16,8 proc.), Slovėnijoje (12,7 proc.). 2021 m. sausio mėn., palyginti su 2020 m. gruodžio mėn., labiausiai kiaušiniai brango Maltoje (23 proc.) ir Airijoje (11,7 proc.).

Numatoma, kad šiais metais ES šalyse kiaušinių rinkos kainų pokyčius lems koronaviruso protrūkiai ir Europoje plintantis paukščių gripas. „Robabank“ analitikas Nan-Dirk Mudler prognozuoja, kad vykstant masinei gyventojų vakcinacijai ekonominė krizė gali trukti ir antrąjį šių metų pusmetį. Trečiasis ekonominės krizės etapas gali ateiti po 2021 m. Maisto tiekimo grandinės valdymui turėtų būti skirtas ypatingas dėmesys.

Latvijoje vidutinė didmeninė kiaušinių (L ir M kat.) pardavimo kaina analizuojamu laikotarpiu, palyginti su 2020 m. gruodžio mėn., sumažėjo 2,61 proc. (iki 115,86 EUR/100 kg), Estijoje padidėjo 1,27 proc. (iki 131,24 EUR/100 kg), Lenkijoje kaina išliko panaši (apie 123,66 EUR/100 kg).

2021 m. sausio mėn. mažiausia didmeninė kiaušinių pardavimo kaina ES buvo Ispanijoje (87,87 EUR/100 kg), Prancūzijoje (94,81 EUR/100 kg) ir Rumunijoje (97,71 EUR/100 kg).

Lietuvoje analizuojamu laikotarpiu vidutinė didmeninė kiaušinių (L ir M kat.) kaina sudarė 105,66 EUR/100 kg. Ji buvo 3,18 proc. mažesnė nei praėjusių metų gruodžio mėn. ir 7,9 proc. didesnė nei praėjusių metų sausio mėn. (114,69,06 EUR/100 kg).

Šaltiniai: EK